Man in hof oor Lephalale-plaasmoordeSusan Kotze Foto: Verskaf aan Maroela Media Phillip Kgoantha, die 22-jarige man wat verdink word van die moord op Susan Kotze (76) van Lephalale (Ellisras) in Limpopo, het Maandag in die dorp se landdroshof verskyn. Kol. Ronel Otto, provinsiale polisiewoordvoerder, het gesê hy staan tereg op aanklagte van moord en diefstal. “Die saak is tot 19 Januarie uitgestel wanneer hy na verwagting om borgtog gaan aansoek doen. Hy bly in aanhouding,” het Otto gesê. Maroela Media het vroeër berig familielede het Dinsdagaand op Kotze se liggaam afgekom toe hulle haar nie in die hande kon kry nie. Toe hulle gaan ondersoek instel op die plaas, het die huis se ligte gebrand, maar die huis was gesluit en daar was geen reaksie nie. Die polisie is ontbied en haar liggaam is in die huis aangetref. Sy is vermoedelik met ŉ draadhanger verwurg. Die verdagte het twee selfone, ŉ klein bedrag kontant en haar Ford Bantam-bakkie gebuit. “Na deeglike ondersoek deur ŉ spesialisspan is die verdagte Vrydag by sy oom se huis in Northam aangekeer,” het Otto gesê. “Die polisie het ook die gesteelde ware opgespoor.” Volgens inligting het die verdagte op ŉ nabygeleë plaas gewerk, maar is vroeër vandeesmaand afgedank. “Hy het Kotze gevra vir werk en sy het glo ingestem dat hy ŉ paar werkies in die tuin verrig,” het Otto bygevoeg. Lees alle vorige berigte oor Susan Kotze op Maroela Media.